Feloszlott testület: Érvek és vádak a polgármester ellen | Győr hírek | Győr-Moson-Sopron - kisalfold.hu
Győr hírek > Feloszlott testület: Érvek és vádak a polgármester ellen
Feloszlott testület: Érvek és vádak a polgármester ellen
Nyúl - Miután néhány nap időt kértek, megfogalmazták közös állásfoglalásukat a nyúli testület feloszlását indítványozó képviselők. A Kisalföld a múlt héten kedden számolt be arról, hogy a településen időközi választásokat kell tartani.
Belső viszály alakult ki Nyúlon, a 11 képviselőből 9-en írták alá a testület feloszlását indítványozó javaslatot. Varga Zoltán és Venesz László később nemmel szavazott, így – a polgármester voksával együtt – 7–5 arányban győzött a belső ellenzék.
A három hónapon belül megtartandó, időközi választásokig a jelenlegi formájában működik tovább az önkormányzat. A testület minderről egy közös állásfoglalást ígért, amelyet most – terjedelmi okokból – a teljesség igénye nélkül tudunk csak közölni.
„A polgármester alkalmatlansága miatt" lesz időközi választás a közlemény szerint. Az okok között szerepel többek között, hogy „a polgármester nagy pályázatírói tapasztalataira hivatkozva nem adta be a pályázatokat, mert önhatalmúlag eldöntötte, hogy egyik sem fontos. Az elmúlt csaknem 1,5 év alatt csak mintegy 3,5 millió forint pályázati összeget nyert a falu. A legnagyobb összegű, 200 milliós elszalasztott pályázat valóban a közoktatási volt, amelyet a polgármester úr állításával ellentétben a községek önállóan is beadhattak iskolájuk és óvodájuk felújítására."
A levél később így folytatódik:
Hárommillió forintot nyert a község gyalogátkelőhelyek létesítésére úgy, hogy a testület nem is tudott arról, hogy a hatóságilag kötelező átépítések miatt kb. háromszor ennyi összeget az önkormányzatnak kell hozzátennie.
Önkényesen leadta az illetékeseknek, hogy a községben hol legyen buszmegálló, buszváró, turistaútvonal, kilátó (az előző képviselő-testület által elfogadott rendezési tervben jelölve van a kilátók helye) stb., a képviselő-testületnek csak a határozat meghozatalát szánta. Egy olyan, a funkciójának nem megfelelő buszvárót építtetett önhatalmúlag, amelyre nem kért hatósági engedélyeket. (...)
A képviselők szerint „a polgármester a rendezvényekről átlag 20–25 percet késik, amit az alpolgármester úr is kifogásolt, és felhívta a képviselők figyelmét, hogy a polgármester úr rendszeresen 9–10 óra között jár dolgozni. Az építő jellegű figyelmeztetéseket nem vette komolyan. A jegyző és a polgármester között nincs megfelelő munkakapcsolat. A környező falvak polgármestereivel a megfelelő kapcsolat kiépítése nem történt meg. Sok esetben olyan döntést hozott, amely a képviselő-testület kompetenciája lett volna, sőt, gyakran a határozatokkal szemben cselekedett."
S a végkövetkeztetés így szól: „a képviselők azért álltak fel, mert a település jövőjét nem látták biztosítottnak. Ők erre esküt tettek. A falu bizalmát megkapták, féltik a település jövőjét. Hogy nem adtak elég időt? A választási ciklus egyharmada eltelt, a tanulópénzt ne a település fizesse meg" – zárul a közlemény, amelynek utolsó mondata a felelős döntésre figyelmezteti a nyúli polgárokat.
1. Paárné Salamon Judit 2008. február 11. 11:07
A Hunyadi telepet nem Ön aszfaltozta polgármester úr, hanem a képviselő-testület és a bizottság közös döntése alapján készült el. Az elkerülő út engedélyezése még nem történt meg, hiszen a tulajdonosoktól még a terület megvétele sem valósult meg. A telkek kialakítása még csak ,,beszélgetés" szinten van, tervek dokumentációk ezt nem igazolják.
,,A pontosság a királyok erénye". A polgármester úr a rendezvényekről átlag 20-25 percet késik, amit az alpolgármester úr is kifogásolt, és felhívta a képviselők figyelmét, hogy a polgármester úr rendszeresen 9-10 óra között jár dolgozni. Az építő jellegű figyelmeztetéseket nem vette komolyan. A jegyző és a polgármester között nincs megfelelő munkakapcsolat. A környező falvak polgármestereivel a megfelelő kapcsolat kiépítése nem történt meg. Sok esetben olyan döntést hozott, amely a képviselő-testület kompetenciája lett volna, sőt gyakran a határozatokkal szemben cselekedett.
Úgy írt alá hivatalos dokumentumot, hogy annak hitelességéről nem győződött meg. Az ,,apró probléma a Jókai út legyalulása". A helyreállítására fordított pénz és murva elég lett volna a külső Incső út egy részének javítására.
Időközi választások Nyúlon a belső viszály miatt
Pázmándfalu - Sikeres a kistérségi tanoda. A sajátos tanulási formát a helyi cigány kisebbségi… Tovább olvasom